M̀bəmbə dzwé á nə m̀bəŋ a lodo ḿbɔ́n ó nə́ día, amǒs áwú ó nə m̀bəŋ a lodo amǒs ábyálí. 2Ákə á ndá awú ó nə́ m̀bəŋ a lodo anə́ ákə á ndá dīna; amú éyə mod ósə ǎ kə súg hə étē; á nə́ m̀bəŋ nə́ mod ósə a kad dɔ́ tsog. 3Miǹtyé mí nə́ m̀bəŋ mí lodo loe, amú tɔ otad ó tīī mod ásū, ǹnə́m ó nə̄ nyé dzǎm tɔbɔ̌ mvɔ̄í; 4ǹnə́m ḿfəfə́g ó nə̄ á ndá awú, ǹnə́m ákúd á ndá miǹtag. 5Ávōgolǒ mīńkɔ́ŋán mí ḿfəfə́g ó nə m̀bəŋ a lodo ávōgolǒ bīá mə́kúd. 6Amú, ḿból biyoá byátólan á mvīē á sí, éyə loe ákúd á nə̄ nālá, nálā wâ ó nə̄ fə hə dzə́dzāā, 7nə́ etíbíli yâvəŋan m̀fəfə́g mod akúd, ai nâ efái yádzâ mod ǹnə́m[ 13 ]. 8Məmaná mə́ dzam mə́ nə m̀bəŋ a lodo atádiga. Ǹsísīm ódzíbí ó nə ḿbəŋ a lodo ǹsísīm mə́bún. 9Tə ǹsísīm wóe wávôl liŋan, amú məliŋiná mânyiŋ á ńnə̄m akúd. 10Tə wadzó nâ: amú dzé məbǒg yā ókōbá mə́ ngábə́ ḿbəŋ mə́ lodo émá yā étɔ̄á dzī ? Sə̌ kig fəg ńdzɔ yǎbɔ̄ nâ ó síli ǹsílí tē ? 11Fəg e nə m̀bəŋ anə́ ngab elíg, e tɔa ai m̀fí ású bǒd yā sí ndon. 12Amú fəg yakála mod anə́ mɔ̄ní ā kálā nyé, m̀fí yā fəg ó nə̄ nâ fəg yakode ényɔ́ á bələ́ dzɔ̄.